På seks måneder har Nordjysk Lånefond lånt 25 millioner ud til projekter med udviklingspotentiale for Nordjylland.

Nordjyllands Lånefond blev relanceret for kun et halvt år siden, men siden da er antallet af henvendelser boomet. - I første halvår alene er Lånefonden blevet kontaktet på vegne af 80 vidt forskellige projekter i Nordjylland, der mangler medfinansiering til at komme ud over rampen, siger sektorchef Henning Christensen. Af de 80 projekter har 12 fået beviliget støtte til i alt 25 millioner kroner. I alt har fonden pt. en udlånspulje på 45 millioner kroner. Nordjysk Lånefond er etableret af Vækstforum Nordjylland og midlerne kommer fra Region Nordjyllands udviklingsmidler samt Den Europæiske Fond for Regionaludvikling. Det er derfor også kun virksomheder og projekter med et potentiale for vækst og beskæftigelse i Nordjylland, der har muligheden for at låne penge.